P6_TA(2004)0109

Politiikan strategiset suuntaviivat

Euroopan parlamentin päätöslauselma Barroson komission politiikan strategisista suuntaviivoista

Euroopan parlamentti, joka

- ottaa huomioon 22. heinäkuuta 2004 tekemänsä päätöksen José Manuel Durão Barroson valinnasta komission puheenjohtajaksi,

- ottaa huomioon 18. marraskuuta 2004 tekemänsä päätöksen nimetyn komission valitsemisesta toimikaudeksi 22. marraskuuta 2004— 31. lokakuuta 2009 [1],

- ottaa huomioon 18. marraskuuta 2004 antamansa päätöslauselman uuden komission valitsemisesta [2],

- ottaa huomioon Euroopan parlamentin ja komission välisiä suhteita koskevan nykyisen puitesopimuksen, sellaisena kuin puheenjohtajakokous on sen hyväksynyt 29. kesäkuuta 2000,

- ottaa huomioon komission antamat sitoumukset lainsäädäntöohjelmasta ja siihen liittyvästä aikataulusta, jonka puheenjohtajakokous hyväksyi 30. tammikuuta 2002,

- ottaa huomioon työjärjestyksen 103 artiklan 4 kohdan,

A. katsoo, että uuden komission on välttämätöntä näin toimikautensa alussa esittää yleiset poliittiset suuntaviivat, joihin se aikoo perustaa strategiansa viiden seuraavan vuoden aikana ja joiden perusteella se laatii vuosittaiset lainsäädäntöohjelmansa,

B. katsoo, että komission vuosiksi 2005—2009 laatimien ehdotusten on muodostettava todellinen etenemissuunnitelma tulevalle toiminnalle, jonka avulla Euroopan parlamentin on mahdollista seurata ja arvioida edistymistä ja saavutettuja tuloksia tulevina vuosina,

C. pitää uuden komission virkaanasettamista myönteisenä, sillä se tarjoaa loistavan tilaisuuden sovittaa Euroopan unionin politiikan painopisteet ja unionin kansalaisten prioriteetit paremmin yhteen;

1. katsoo, että vuosiksi 2004—2009 valitun komission keskeisten tavoitteiden tulisi olla

i) unionin sosiaalisen markkinatalouden kilpailukyvyn ja dynaamisuuden parantaminen kestävän kehityksen periaatteella,

ii) unionin yhteenkuuluvuuden ja vakauttamisen varmistaminen onnistuneen laajentumisen kautta,

iii) vapauteen, turvallisuuteen ja oikeuteen perustuvan alueen kehittäminen suojelemalla samalla kansalaisten perusoikeuksia

iv) unionin muuttaminen vahvaksi tekijäksi ja sen toiminnan tehostaminen rakennettaessa turvallisempaa ja vauraampaa maailmaa,

v) unionin kansalaisten elämänlaadun parantaminen sekä

vi) unionin toimintakyvyn parantaminen ja unionin tuominen lähemmäksi kansalaisia;

Kilpailukykyisempi ja yhtenäisempi Eurooppa

2. kehottaa komission puheenjohtajaa Barrosoa pysymään sanojensa takana ja toteuttamaan lupauksensa tehdä unionin kilpailukyvyn parantamisesta virkakautensa tärkein poliittinen painopiste; pitää talouden rakenteellista uudistamista ratkaisevan tärkeänä, jotta voidaan "panna Eurooppa työhön", niin että unionin kansalaisille voidaan tarjota parhaat mahdolliset työllistymis-, investointi- ja kasvuedellytykset;

3. toistaa kannattavansa EU:n Lissabonin strategiaa parhaana tapana saada unionille kilpailukykyinen talous, ja katsoo edelleen, että kestävän talouskehityksen on oltava uutta politiikkaa ohjaava periaate;

4. korostaa kuitenkin, että EU:n Lissabonin strategiaan sisältyy nyt liian monia, usein vastakkaisia tavoitteita; kehottaa komissiota panostamaan Kokin raportin yhteydessä ja ensi kevään väliarvioinnissa politiikassaan voimakkaasti siihen, että Lissabonin strategiaa yksinkertaistetaan ja sen painopiste siirretään kestävän kasvun ja työllisyyden lisäämisen keskeiseen tavoitteeseen, sekä kehottaa asettamaan tarkemman aikataulun sen päämäärien saavuttamiselle viiden seuraavan vuoden kuluessa;

5. pyytää komissiota edelleen vahvistamaan ja uudenaikaistamaan eurooppalaista mallia ja korostaa, että taloudellinen ja sosiaalinen kehitys ja ympäristöasioiden eteneminen ovat toisistaan riippuvaisia;

6. korostaa, että entistä vahvempi talous ja parempi yhteiskunta ovat toisiaan täydentäviä visioita ja että Euroopan kilpailukykystrategian on 21. vuosisadalla perustuttava osaamiseen sellaisilla aloilla kuten kasvatus, koulutus ja tutkimus, korkeatasoiset julkiset palvelut ja infrastruktuuri, sosiaalinen integraatio, paremmat työolot ja työn ja perhe-elämän välisen tasapainon parantaminen, sekä johtavaan asemaan maailmassa teknologian ja ympäristönormien alalla;

7. pitää väestön ikääntymistä ja lisääntyvää kansainvälistä kilpailua vakavina ongelmina, joiden vuoksi komission olisi osoitettava vahvempaa johtajuutta ehdottamalla strategioita työmarkkinoiden joustavoittamiseksi ja jäsenvaltioiden kannustamiseksi eläkeuudistuksiin;

8. katsoo, että EU:n talousuudistuksessa olisi nostettava keskeiselle sijalle erityiset lisätoimet etenkin energia-, liikenne- ja televiestintäalan sekä rahoituspalvelujen yhtenäismarkkinoiden loppuunsaattamiseksi;

9. kehottaa komissiota toteuttamaan sisämarkkinapolitiikkaa, jossa etusijalle on asetettu kuluttajien edut ja sosiaalinen yhteenkuuluvuus; katsoo, että sosiaalisten ja ympäristöön liittyvien säännösten antamista olisi kannustettava ja erityistä huomiota kiinnitettävä kuluttajien oikeuksiin, ja toteaa, ettei sisämarkkinoiden kehittyminen saisi olla ristiriidassa sen kanssa, että kansalaisilla on oikeus helposti saataviin ja korkeatasoisiin yleishyödyllisiin palveluihin;

10. muistuttaa, että aktiivinen työvoimamarkkinoille osallistuminen edistää merkittävästi kunnollista elintasoa, alueellista kehitystä ja sosiaalista yhteenkuuluvuutta, vaikkakin koulutukseen ja tutkimukseen suunnattavat investoinnit ja markkinoiden epäonnistuessa toteutettavat hallitusten toimet vaikuttavat myös asiaan merkittävässä määrin;

11. katsoo, että EU:n ja sen jäsenvaltioiden on annettava suurempi painoarvo tietoon ja taitoihin investoimiselle paremman koulutuksen ja elinikäisen oppimisen kautta, jotta unionista tulisi aidosti "tietopohjainen" talous ja yhteiskunta;

12. toteaa koheesion olevan perussopimusten ja tulevan Euroopan perustuslain perusperiaate, joka vahvistaa Euroopan ja sen alueiden välisiä suhteita ja taloudellista, sosiaalista ja alueellista yhteenkuuluvuutta; toistaa, että unionin tavoitteiden, kuten koheesion, toteuttamiseen tarvittavia rahoitusvälineitä on tuettava riittävästi;

13. katsoo, että komission olisi pantava enemmän painoa kaikkien jäsenvaltioiden kannalta uskottavan aluepolitiikan kehittämiselle; katsoo, että rakenne- ja koheesiorahastoja olisi hyödynnettävä alueellisten erojen vähentämisessä, Euroopan talouden nykyaikaistamisessa sekä alueellisen ja sosiaalisen koheesion varmistamisessa;

14. uskoo vakaasti, että EU:n lujan ja dynaamisen taloudellisen toimintaympäristön luominen edellyttää, että uusi komissio sitoutuu arvioimaan uudelleen vakaus- ja kasvusopimusta, jotta sen avulla kyettäisiin hyvin suojautumaan vastuuttomalta veropolitiikalta, sekä tarjoamaan samalla tarvittavan joustavuuden siten, että Eurooppa voi hyödyntää kasvupotentiaaliaan mahdollisimman hyvin vaarantamatta kuitenkaan hintatason vakautta;

Vapauden, turvallisuuden ja oikeuden alue

15. katsoo, että kansallinen ja kansainvälinen terrorismin ja järjestäytyneen rikollisuuden — ja niitä ruokkivien rakenteiden — torjunta on ensisijaisen tärkeää Euroopan kansalaisten turvallisuuden parantamisessa; katsoo, että unionin on noudatettava vahvempaa yhteistä lähestymistapaa turvallisuuteen sekä tehokasta ja koordinoitua terrorismin torjuntapolitiikkaa; painottaa olevan tärkeää varmistaa oikeanlainen tasapaino lain valvontaa koskevien vaatimusten sekä perusvapauksien ja henkilötietojen suojelun välillä;

16. katsoo, että komission olisi ryhdyttävä kiireesti työhön, jotta tietyille vakaville, rajatylittäville rikoksille — etenkin terrorismille, huume- ja ihmiskaupalle, rahanpesulle ja tietoverkkorikollisuudelle — saataisiin selvemmät yhteiset määritelmät, joihin liitettäisiin yhteisesti sovitut säännökset asianomaisissa tapauksissa tuomittavista vähimmäsrangaistuksista;

17. kehottaa komissiota antamaan paljon enemmän painoa jäsenvaltioiden poliisi- ja oikeuslaitosten ja tiedusteluelinten koordinoinnin tiivistämiselle, sillä se on keskeinen edellytys tehokkaalle toiminnalle tällä alalla; kehottaa unionia tehostamaan toimia terrorismiin ja muuhun vakavaan rikollisuuteen sekaantuneiden henkilöiden omaisuuden ja varojen jäädyttämisen mahdollistamiseksi;

18. kehottaa komissiota antamaan uusia ehdotuksia Europolin ja Eurojustin aseman vahvistamiseksi sekä varmistamaan samalla täydellinen parlamentaarinen vastuu ja tietosuojastandardien noudattaminen;

19. korostaa, että on tarpeen selventää edelleen turvapaikkaoikeutta, nopeuttaa turvapaikkahakemusten käsittelymenettelyjä ja tehdä kolmansien maiden kanssa palautussopimuksia; kehottaa tekemään selvemmän eron turvapaikanhakijoiden, taloudellisista syistä muuttavien sekä sodan vuoksi väliaikaisesti pakolaisiksi joutuneiden välillä ja kohtelemaan heitä eriytetysti; katsoo, että komission on edistettävä oikeudenmukaista yhteistä turvapaikka- ja maahanmuuttopolitiikkaa, jota tuetaan aktiivisella, sosiaalisen osallisuuden ja kotoutumisen lisäämiseen tähtäävällä politiikalla; korostaa tarvetta laatia yhdenmukaiset viisumisäännöt ja luoda toimivat kumppanuudet kolmansien maiden kanssa, jotta laitonta maahanmuuttoa voidaan vähentää sen alkulähteillä;

20. korostaa, että EU:n ulkorajoja on edelleen vahvistettava ja tätä varten on perustettava Euroopan rajavartiolaitos;

21. pitää äärimmäisen tärkeänä, että perustettaisiin Euroopan perusoikeusvirasto valvomaan tehokkaasti perusoikeuksien toteutumista;

22. pyytää komissiota toteuttamaan kaikki tarvittavat toimet sen varmistamiseksi, että kolmannessa pilarissa hyväksyttäisiin asianmukainen tietosuojaväline, joka täyttää samat standardit kuin ne, jotka on jo luotu yhteisön lainsäädännön muita alueita varten;

23. katsoo olevan tärkeää jatkaa yhteisömenetelmään perustuvaa yhtenäistettyä lähestymistapaa oikeus- ja sisäasioissa Tampereen ja Haagin ohjelmissa sovitulla tavalla;

Vahva Eurooppa turvallisessa maailmassa

24. pitää hyvinvoinnin ja rauhan kannalta tärkeänä, että unioni pyrkii seuraavien viiden vuoden aikana levittämään vakautta naapurialueillaan, edistämään demokratiaa, ihmisoikeuksia ja hyvää hallintoa kaikkialla maailmassa, laajentamaan kansainvälistä vapaakauppaa sekä kannustamaan kestävää kehitystä; katsoo, että alueellisen vakauden ja demokratian edistäminen on selvä lisäarvo, jonka EU voi tarjota kansainväliselle yhteisölle ja usein hyvin menestyksellisesti; katsoo, että Euroopan unionin ulkoisten toimien johdonmukaisuutta ja yhtenäisyyttä olisi tässä prosessissa pyrittävä kaikin tavoin parantamaan;

25. pitää äskettäin käynnistettyjä uutta naapuruuspolitiikkaa ja laajempi Eurooppa -politiikkaa merkittävinä ja katsoo, että ne voivat olla tehokkaita välineitä vakautta, vaurautta, ihmisoikeuksia, demokratiaa, hyvää hallintotapaa ja oikeusvaltion periaatteita edistettäessä niin Euroopassa kuin sen lähinaapurustossakin, mukaan luettuna Välimeri; katsoo, että mainittujen politiikkojen pohjoiselle ulottuvuudelle olisi myös annettava uusi sysäys;

26. toistaa olevansa sitoutunut jatkamaan unionin laajentamista perussopimuksissa ja Eurooppa-neuvoston päätöksissä vahvistettujen periaatteiden mukaisesti; korostaa ehdokasmaiden ansioiden maakohtaisuutta jäsenyyskriteerien täyttämisessä;

27. vahvistaa uudelleen pitävänsä moniarvoisuutta edelleen parhaana lähestysmistapana uhkien tunnistamisessa ja kohtaamisessa, maailmanlaajuisen rauhaan ja vakauteen pyrkimisessä ja vieläpä ilmastonmuutoksen torjumisessa; kehottaa sen vuoksi jatkamaan EU:n tukemista sen pyrkiessä luomaan ja panemaan YK:n yhteydessä täytäntöön monenvälisiä välineitä;

28. katsoo, että komission olisi jatkettava EU:n kehitysyhteistyöpolitiikan uudistamista, koska se on keino i) edistää demokratiaa, ihmisoikeuksia ja hyvää hallintoa heikommassa asemassa olevissa maissa ja ii) edistää taloutta ja kestävää kehitystä ja saavuttaa vuosituhannen kehitystavoitteet, ja katsoo, että uudistusten olisi perustuttava ehdollisuuden lisäämiseen sekä avustusohjelmien suurempaan johdonmukaisuuteen ja hajauttamiseen; katsoo, että EU:n ja sen jäsenvaltioiden olisi lisättävä kehitysavun kokonaismäärä 0,7 prosenttiin BKT:sta vuoteen 2015 mennessä;

29. kehottaa transatlanttisia kumppaneita aktiivisesti tukemaan ja vahvistamaan kansainvälisiä instituutioita, vahvistamaan uudelleen kansainvälisen oikeuden arvon ja määrittämään yhteisesti erityisesti Yhdistyneiden Kansakuntien ja Bretton Woods -laitosten uudistusaikataulun, jotta niiden tehokkuutta, uskottavuutta ja demokraattista legitimiteettiä vahvistetaan;

30. pyytää komissiota vahvistamaan ja mukauttamaan nykyisiin haasteisiin kumppanuusstrategioita, joita sovelletaan suuriin kansainvälisiin toimijoihin (erityisesti Yhdysvaltoihin), joiden kanssa komission on luotava otolliset olosuhteet yhteistyön lisäämiselle etenkin seuraavilla aloilla:

- terrorismin ja sen syiden torjuminen pyrkimällä oikeudenmukaiseen maailmanlaajuistumiseen, jossa kunnioitetaan ihmisoikeuksia, demokratiaa ja kestävää kehitystä,

- Lähi-idän rauhanprosessin elvyttäminen ja sen myötä toimintakykyisen Palestiinan valtion tunnustaminen sekä Israelin turvallisuuden täysimääräinen kunnioittaminen,

- uuden Dohan kehityskierroksen onnistunut käynnistäminen uskoen, että epäonnistuminen saattaisi heikentää vakavasti monenvälisen vapaakauppajärjestelmän uskottavuutta, ja

- jäljellä olevien esteiden poistaminen transatlanttiselta kaupalta ja investoinneilta, mikä perustuu vuonna 2005 järjestettävässä EU:n ja Yhdysvaltojen huippukokouksessa annettavaan yhteiseen sitoumukseen transatlanttisten markkinoiden loppuunsaattamisesta vuoteen 2015 mennessä;

Elämänlaadun parantaminen

31. kehottaa komissiota toteuttamaan elämänlaadun parantamiseksi Euroopassa sisäpoliittisia toimia, joiden avulla

- kansalaiset saavat mahdollisimman suuren hyödyn vapaudestaan työskennellä, opiskella ja matkustaa EU:ssa,

- rakennetaan yhteiskunta, jossa kaikilla kansalaisilla on yhtäläiset mahdollisuudet, jossa vammaisten oikeuksia ja vapauksia kunnioitetaan ja jossa köyhyyttä on vähemmän,

- parannetaan kaupunkiemme ilmanlaatua sekä jokiemme ja rannikoidemme vedenlaatua,

- parannetaan elintarviketurvallisuutta ja muuta kuluttajille tarjottavaa suojaa,

- edistetään tehokkaampaa ja omavaraisempaa energiankäyttöä, mitä tuetaan Euroopan laajuisilla energiaverkoilla ja parantamalla toimitusvarmuutta,

- noudatetaan aktiivista ja tasapuolista liikennepolitiikkaa, joka perustuu markkinoiden tasapainoiseen vapauttamiseen, infrastruktuuriyhteyksien parantamiseen ja turvallisuuden jatkuvaan edistämiseen, ja

- kannustetaan kestävään maa- ja kalatalouteen, suojellaan maaseutua, jokia ja meriä sekä elävöitetään maaseutua ja rannikkoalueita;

32. kehottaa komissiota ponnistelemaan entistä enemmän erityisesti ilmastonmuutokseen liittyvän maailmanlaajuisen toiminnan turvaamiseksi ja siirtymään Kioton pöytäkirjan toiseen vaiheeseen sekä tutkimaan samalla uusia keinoja kehittää markkinamekanismeja, joilla voidaan puuttua ilmastonmuutokseen ja muihin ympäristöhaasteisiin;

33. kehottaa komissiota huolehtimaan siitä, että yhteisen maatalouspolitiikan uudistamisessa jo aikaansaatu merkittävä edistys jatkuu ja että sen seurauksena, niin kuin pitääkin, politiikasta tulee avoimempaa, tehokkaampaa, hajautetumpaa, markkinoihin paremmin reagoivaa sekä kuluttaja- ja ympäristöystävällisempää; kannustaa jatkamaan samanaikaisesti yhteisen kalastuspolitiikan uudistusta muun muassa perustamalla Euroopan kalatalousrahaston;

Eurooppa toimivammaksi ja lähemmäksi kansalaisia

34. kehottaa komissiota esittämään innovoivia ajatuksia siitä, miten unionin kansalaisuudelle annetaan enemmän konkreettista sisältöä, jotta unionista on näkyvää hyötyä todellisten ihmisten arkielämässä;

35. kannustaa komissiota nopeuttamaan säädöskäytännön parantamista

i) voimassa olevan lainsäädännön yksinkertaistamiseksi ja määrän vähentämiseksi,

ii) sen varmistamiseksi, että uusia säädöksiä laadittaessa sovelletaan yhtenäisiä periaatteita, ja

iii) menettelyjen sopimiseksi EU:n toimielinten välillä siitä, miten kaikkien merkittävien säädösehdotusten todennäköiset vaikutukset arvioidaan ennakolta;

36. katsoo, että EU:n olisi keskityttävä aikaisempaa enemmän voimassa olevan lainsäädännön tehokkaaseen täytäntöönpanoon; kehottaa komissiota varmistamaan nopeammin ja johdonmukaisemmin EU:n lainsäädännön asianmukainen voimaansaattaminen ja täytäntöönpanon valvonta jäsenvaltioissa sekä ryhtymään ennakoivammin oikeudellisiin toimiin vakavissa rikkomustapauksissa;

37. katsoo, että komission jo tekemissä ehdotuksissa rahoitusnäkymiksi vuoden 2006 jälkeen on otettava kunnolla huomioon viime kevään jälkeen tapahtunut poliittinen kehitys, niiden on kuvattava uuden komission painopisteitä (jotka vastaavat tätä päätöslauselmaa) sekä noudatettava rahoituskautta niin, että se vastaa parlamentin ja komission toimikautta;

38. korostaa, että komission on jatkettava sisäisiä uudistuksiaan, jotta sen hallinnosta tulisi huippuluokan kansainvälinen virkamieskunta, joka soveltaa nykyaikaisia hallintokäytäntöjä ja noudattaa täyttä avoimuutta ja vastuuvelvollisuutta julkisten varojen käytössä;

39. vaatii, että komission uusien jäsenten kuulemisissa annettuja yksilöityjä sitoumuksia eturistiriitojen varalta noudatetaan ja että ne otetaan mukaan kaikkiin uusiin parlamentin ja komission välisiin käytännesääntöihin;

40. korostaa komission keskeistä asemaa kerrottaessa kansalaisille, miksi EU on tärkeä ja mitä sillä halutaan saavuttaa; katsoo, että komission on laadittava pikaisesti asianmukainen viestintä- ja kampanjointistrategia, jonka avulla uusi perustuslaki esitellään kansalaisille mahdollisimman selkeästi, oikeudenmukaisesti ja ymmärrettävästi;

***

41. kehottaa puhemiestä välittämään tämän päätöslauselman neuvostolle ja komissiolle.

[1] Hyväksytyt tekstit, P6_TA(2004)0064.

[2] Hyväksytyt tekstit, P6_TA(2004)0063.

--------------------------------------------------